《简申甫求画》
宋代·李处权

平生金石友，参商几暌阻。
二年更丧乱，流落随处所。
夫君丘壑姿，鸿鹄杳鶱举。
超然有能事，妙绝见心苦。
苍茫尺余松，黛色起烟雨。
兴来洒风竹，六月无袢暑。
又尝作平远，近代未可数。
奈何於吾侪，一笔独不与。
我有敲冰练，度越世俗楮。
烦君作横卷，放意写湘楚。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。